লাইফলাইন পেলেন ইস্টবেঙ্গল কোচ ট্রেভর জেমস মর্গ্যান। ডার্বিতে শোচনীয় হারের পরেই সাহেব কোচ বলে দিয়েছিলেন, ‘কর্তারা চাইলে আমাকে সরিয়ে দিতেই পারেন।’ বুধবার লাল-হলুদ কর্তারা আলোচনায় বসেছিলেন ক্লাবতাঁবুতে। নিজেদের মধ্যে আলোচনার পরে কর্তারা স্থির করেছেন, তিনটি ম্যাচের জন্য কোচ বদল করা হবে না। আবার আইলিগ শেষ হয়ে গেলে নতুন কোচকেও আনা হবে না লাল-হলুদে। 
অর্থাৎ যা দাঁড়াল তাতে আজ অর্থাৎ বুধবারই মর্গ্যানের দ্বিতীয় ইনিংস শেষ হয়ে গেল না। তিনি থেকে গেলেন। ক্লাবকর্তাদের বক্তব্য, আইলিগের পয়েন্ট টেবলে ভাল জায়গায় থাকার জন্যই মর্গ্যানকে রেখে দেওয়া হচ্ছে। তিনটি ম্যাচের পরেই যে ইস্টবেঙ্গল কোচকে পত্রপাঠ বিদায় করে দেওয়া হবে, তাও কর্তাদের বক্তব্য থেকে স্পষ্ট নয়। ইস্টবেঙ্গল কর্তা সন্তোষ ভট্টাচার্য জানিয়েছেন, আইলিগ শেষ হয়ে গেলে বাকি এক-দেড় মাসের জন্য কোচ বদল করার কোনও প্রশ্নই নেই। অর্থাৎ লাল-হলুদ কর্তাদের বক্তব্য থেকে পরিষ্কার কোনও সিদ্ধান্তে পৌঁছনো সম্ভব নয়। আইলিগ শেষ হলেই  পরিষ্কার হয়ে যাবে পুরো ছবিটা। উল্লেখ্য, ৩১ মে পর্যন্ত চুক্তি সাহেব কোচের সঙ্গে।
সাপ-লুডোর আইলিগে এখনও সুযোগ রয়েছে ইস্টবেঙ্গলের সামনে। বুধবার আইলিগে মোহনবাগান ড্র করেছে শিলং লাজংয়ের বিরুদ্ধে। ফলে আইলিগ জেতার রাস্তা ইস্টবেঙ্গলের জন্য কণ্টকাকীর্ণ হয়ে গিয়েছে তা এখনই বলা সম্ভব নয়। অবশ্য এই তিনটি ম্যাচের জন্য নতুন কোচই বা কীভাবে নিয়োগ করবেন কর্তারা। আইলিগের শুরু থেকেই সাহেব কোচের হাতে দল তুলে দেওয়া হয়েছিল। শেষ তিনটি ম্যাচে হতশ্রী ভাবে হেরেছে ইস্টবেঙ্গল। আর এই তিনটি হার মর্গ্যানকে ঠেলে দিয়েছে খাদের কিনারায়।